ದೇಶದ ಅಭಿವೃದ್ಧಿಯಲ್ಲಿ ಮಹಿಳೆಯರ ಪಾತ್ರ ಮಹತ್ವದ್ದಾಗಿದ್ದು, ಇಂತಹ ಮಹಿಳೆಯರನ್ನು ಕೀಳಾಗಿ ಕಾಣಬೇಡಿ. ಭಾರತದಲ್ಲಿ ಮಹಿಳೆಯರ ಸ್ಥಾನಮಾನ ಅತ್ಯಂತ ಕೆಟ್ಟದಾಗಿದ್ದು, ೧೮ನೇ ಶತಮಾನದ ಸ್ತ್ರೀಯರ ಸ್ಥಾನಮಾನಕ್ಕೂ ಈಗಿನ ೨೧ನೇ ಶತಮಾನದ ಸ್ತ್ರೀಯರ ಸ್ಥಾನಮಾನಕ್ಕೂ ಯಾವುದೇ ವ್ಯತ್ಯಾಸವಿಲ್ಲ ಎಂದು  ಇತ್ತೀಚೆಗೆ ನಮ್ಮ ದೇಶದ ಪ್ರಧಾನ ಮಂತ್ರಿ ಮೋದಿಯವರು ಹೇಳಿದರು.

ಕೇವಲ ಮೋದಿಯವರಷ್ಟೇ ಅಲ್ಲ ವಚನ ಕಾಲ ೧೨ನೇ ಶತಮಾನದಲ್ಲಿ ಕೂಡಾ ಶಿವಶರಣರ ಆಲೋಚನೆಗಳು ಸಮತಾ ದೃಷ್ಟಿಯಿಂದ ಕೂಡಿದ್ದವು. ಯಾವುದೇ ಜೀವಿಯಲ್ಲಿ ಅವರು ತಾರತಮ್ಯ ಭಾವನೆಯನ್ನು ವ್ಯಕ್ತಪಡಿಸದೆ ಸಮಾನತೆಯಿಂದ ಕಂಡರು. ಗಂಡಿರಲಿ, ಹೆಣ್ಣಿರಲಿ ಅವರ ವ್ಯಕ್ತಿತ್ವದ ಆಧಾರದ ಮೇಲಿಂದ ಗುರುತಿಸಿದರು. ಸಮಾನ ಕಾಯಕ, ಸಮಾನವಾದ ಮಾನಸಿಕ ನೆಮ್ಮದಿಯನ್ನು ಪಡೆಯಲು ದಾಸೋಹವನ್ನು ರೂಢಿಗೆ ತಂದರು. ಹೀಗಾಗಿ ಶಿವಶರಣರ ವಚನಗಳಲ್ಲಿ ಮಹಿಳಾ ಸಂವೇದನೆಗಳು ಹಾಸು ಹೊಕ್ಕಾಗಿರುವುದನ್ನು ಕಾಣುತ್ತೇವೆ.  ೧೨ನೇ ಶತಮಾನದಲ್ಲಿ ಸಾಕ್ಷರತೆ ಅಷ್ಟಾಗಿ ಇಲ್ಲದಿದ್ದರೂ ಅನುಭವ ಮಂಟಪದಲ್ಲಿ ೩೦ಕ್ಕೂ ಹೆಚ್ಚು ಮಹಿಳಾ ವಚನಕಾರರು ಇದ್ದರು. ಅವರು ವಚನ ಸಾಹಿತ್ಯಕ್ಕೆ ಅಪಾರ ಕೊಡುಗೆ ನೀಡಿದ್ದಾರೆ. ತೊಟ್ಟಿಲು ತೂಗುವ ಕೈ ದೇಶವನ್ನೇ ಮುನ್ನಡೆಸಬಲ್ಲದು ಎಂಬುದನ್ನು ೧೨ನೇ ಶತಮಾನದಲ್ಲೇ ಸಾಕಷ್ಟು ಮಹಿಳಾಮಣಿಗಳು ಸಾಧಿಸಿ ತೋರಿಸಿದ್ದಾರೆ 

ಕಾಲಾನಂತರ ಸ್ವಾತಂತ್ರ್ಯ ಪೂರ್ವದ ಸಮಯದಲ್ಲಿ ಹೆಣ್ಣನ್ನು(ಎಲ್ಲರೂ) ಎಲ್ಲೋ ಒಂದು ಕಡೆ ಶೋಷಿಸುತ್ತಾರೆ, ತುಳಿತಕ್ಕೊಳಪಡುತ್ತಾಳೆ ಎಂದಾಗ ೧೯೮೦ರ ನಂತರ ಸ್ತ್ರೀ ಸಮಾನತೆಯ ಚಳಿವಳಿಗಳು, ಹೋರಾಟಗಳು, ಆರಂಭವಾದವು.  ಅಗಲೂ ಮಹಿಳೆ ಅಂದರೆ ಎಲ್ಲರೂ, ಅಲ್ಲಿ ದಲಿತ ಮಹಿಳೆ ಬೇರೆ ಇರಲಿಲ್ಲ.  ಇತ್ತೀಚೆಗೆ ಮೈಸೂರಿನಲ್ಲಿ ನಡೆದ ದಲಿತಾ ಮಹಿಳಾ ಸಮ್ಮೇಳನವೊಂದನ್ನು (ಒಳಪುಟದಲ್ಲಿ ವರದಿಯಿದೆ) ಈ ಬಾರಿಯ ಸಂಪಾದಕೀಯಕ್ಕೆ ವಸ್ತುವೊಂದನ್ನು ಒದಗಿಸಿಕೊಟ್ಟಿದೆ.

ಭಾರತೀಯ ಸಂಸ್ಕೃತಿಯಲ್ಲಿ ಮಹಿಳೆಗೆ ಅತ್ಯಂತ ಉನ್ನತ ಸ್ಥಾನವಿದೆ. ಆದರೆ ನಮ್ಮ ಸಮಾಜದಲ್ಲಿರುವ ಹಲವು ಕೆಟ್ಟ ಸಂಪ್ರದಾಯಗಳು ಮಹಿಳೆಯರನ್ನು ದೌರ್ಜನ್ಯಕ್ಕೆ ದೂಡುತ್ತಿವೆ. ಭಾರತೀಯ ಸಾಮಾಜಿಕ ವ್ಯವಸ್ಥೆಯಲ್ಲಿ ಪುರುಷ ಮಹಿಳೆಯನ್ನು ಶೋಷಣೆಗೆ ಗುರಿಮಾಡಿದನು. ಕಾಲ್ಪನಿಕ ವಿಚಾರಗಳನ್ನು ಸೃಷ್ಟಿ ಮಾಡುವುದರ ಮೂಲಕ ಅವಳ ಸುತ್ತ ಹೀಗೆ ಇರಬೇಕೆಂಬ ವೇದ ಶಾಸ್ತ್ರಗಳ ಮೂಲಕ ದಿಗ್ಬಂದನವನ್ನು ಹಾಕಿದನು. ತತ್ಪರಿಣಾಮವಾಗಿ ಭಾರತೀಯ ನಾರಿ ಪುರುಷನ ದೃಷ್ಟಿಯಲ್ಲಿ ಬಲಹೀನಳಾದಳು.  ಅಂದಿನ ಕಾಲಘಟ್ಟದಲ್ಲಿ ಮಹಿಳೆ ಪುರುಷನ ದೃಷ್ಟಿಯಲ್ಲಿ ಭೋಗದ ಮತ್ತು ಅಲಂಕಾರದ ವಸ್ತುವಾಗಿ ಪರಿಣಮಿಸಿದಳು.

ಪುರುಷರಿಗಿಂತಲೂ ಸ್ತ್ರೀ ಅತ್ಯಂತ ಸಾರ್ಥಕದ ಬದುಕನ್ನು ಈ ಸಮಾಜದಲ್ಲಿ ನಡೆಸಬಹುದಾಗಿದೆ.  ಅದಕ್ಕೆ ಅನೇಕ ವ್ಯಕ್ತಿನಿದರ್ಶನಗಳನ್ನು ನಾವು ನೀಡಬಹುದಾಗಿದೆ.  ಸ್ವತಃ ಮಹಿಳೆಗೆ ಇಚ್ಛಾಶಕ್ತಿ ಬೇಕಿದೆಯಷ್ಟೇ.  ೧೨ನೇ ಶತಮಾನದಲ್ಲಿ ಅಂದಿನ ಸಂಪ್ರದಾಯ ಸಮಾಜವನ್ನು ಧಿಕ್ಕರಿಸಿ ನಡೆದ ಅಕ್ಕಮಹಾದೇವಿ  ನಂತರದಲ್ಲಿ  ಮಧ್ಯಪ್ರದೇಶದಲ್ಲಿ ಮೀರಾ, ತಮಿಳುನಾಡಿನ ಅಂಡಾಳ್, ಕಾಶ್ವೀರದ ಲಲ್ಲೇಶ್ವರಿ ಇರಬಹುದು.  ಹಾಗೆಯೇ  ಸ್ವಾತಂತ್ರ್ಯ ಪೂರ್ವದಲ್ಲಿ  ಹೋರಾಟದಲ್ಲಿ, ಚಳುವಳಿಯಲ್ಲಿ ಭಾಗವಹಿಸಿದವರು ಮಹಿಳೆ ಮತ್ತು ಮಹಿಳಾ ಶಕ್ತಿ ಅಷ್ಟೇ. ಅಲ್ಲೇನು ದಲಿತ ಮಹಿಳೆ ಎಂದಿರಲಿಲ್ಲ. 

ಸ್ತ್ರೀ ಮತ್ತು ಪುರುಷರನ್ನು ನಾವು ನೋಡಬೇಕೆ ವಿನ: ದೈಹಿಕವಾಗಿ ಮಾನವನನ್ನು ಗುರುತಿಸುವುದು ಮುಖ್ಯವಲ್ಲ. ಮಾನಸಿಕವಾಗಿ ಆ ವ್ಯಕ್ತಿ ಉತ್ತಮನೋ ಅಥವಾ ಇಲ್ಲವೋ ಎಂಬುದನ್ನು ಗುರುತಿಸಬೇಕು. ದೈಹಿಕವಾಗಿ ಭೇದ-ಭಾವ ಮಾಡುವುದನ್ನು ಅಂದೇ ಶಿವಶರಣರು ಖಂಡಿಸುವುದರ ಮೂಲಕ ತೆಗೆದುಹಾಕಿದರು. ಲಿಂಗ ಭೇದ ಮಾಡುವುದು ಮಾನವನಿಗೆ ಶೋಭೆ ತರುವಂಥದಲ್ಲವೆಂಬ ಸಂದೇಶವನ್ನು ಸಾರಿದ್ದರು. ಆ ಮೂಲಕ ಮಾನವ ಸಮಾನತೆಗೆ ಹೆಚ್ಚು ಬೆಲೆಯನ್ನು ಕೊಟ್ಟರು.

ಆದರೆ ತದನಂತರ ಕೆಲವು  ಪಟ್ಟಭದ್ರ ಹಿತಾಸಕ್ತಿಗಳ, ಸಂಪ್ರದಾಯವಾದಿಗಳ  ಹಿಡಿತದಲ್ಲಿ ಸಿಕ್ಕ ಮಹಿಳೆ ನಲುಗಿದಳು.  ಅಂತಹ ಎಲ್ಲರ ವಿರುದ್ಞ ನಾವಿವತ್ತು ಹೋರಾಡಬೇಕಿದೆಯೇ ಹೊರತು, ಅದರಲ್ಲಿ ಮತ್ತೇ ದಲಿತ ಮಹಿಳಾ ಗುಂಫು ಎನ್ನುವುದು ಬೇಕೇ..? ಎನ್ನುವ ಪ್ರಶ್ನರ ಏಳುತ್ತದೆ.

ಇನ್ನು ಮಹಿಳಾ ಮೀಸಲಾತಿಗಾಗಿ ಹೋರಾಡುತ್ತಿರುವ ಸಂದರ್ಭದಲ್ಲಿ, ಅದರಲ್ಲಿ ಮತ್ತೇ ಮೀಸಲಾತಿ ಕೇಳುವುದು ಅಸಂಬದ್ಧ. ಮಹಿಳಾ ಮೀಸಲಾತಿಯ(ಸ್ವಾತಂತ್ರ್ಯ) ಕುರಿತು ಶಿವಶರಣರಂತೆ ಬುದ್ಧನು ಸಹ ಮೃದು ಧೋರಣೆಯನ್ನು ತಾಳಿದ್ದನು. ಸಂಘದ ಸ್ಥಾಪನೆಯ ಸಂದರ್ಭದಲ್ಲಿ ತನ್ನ ಶಿಷ್ಯ ಆನಂದನ ಮಾತುಗಳನ್ನು ಮನ್ನಿಸಿ, ಬುದ್ಧ ಬಿಕ್ಷುಣಿ ಸಂಘವನ್ನು ರಚಿಸಿದ್ದನು. ಭಿಕ್ಷುಗಳಂತೆ ಭಿಕ್ಷುಣಿಯರಿಗೂ ಸಮಾನ ಅವಕಾಶಗಳನ್ನು ಕೊಟ್ಟನು. ಯಾವುದೇ ರೀತಿಯಿಂದ ಮಹಿಳೆಗೆ ಶೋಷಣೆ ಆಗಬಾರದೆಂದು ತನ್ನ ಬೋಧನೆಯಿಂದ ಸಾರಿದನು.   ಜೊತೆಗೆ ಸಾಮ್ರಾಟ ಅಶೋಕನ ಧರ್ಮ ಪತ್ನಿ ಧಮ್ಮಾದೇವಿಯ ಧರ್ಮನೀತಿಯನ್ನು ಕುರಿತು ನೋಡಿದಾಗ ಮಹಿಳೆಯರಿಗೆ ಅಶೋಕನೂ ಕೊಟ್ಟ ಮಹಿಳಾ ಪ್ರಾಶಸ್ತ್ಯವನ್ನು ಗಮನಿಸಬಹುದು. ಹಾಗೆಯೇ ಇದೆ ಸಂದರ್ಭದಲ್ಲಿ ಥೇರಿಗಾಥಾ ಒಂದು ಉತ್ತಮ ಉದಾಹರಣೆಯಾಗುತ್ತದೆ. ಇಂತಹ ಅನೇಕ ಪ್ರಸಂಗ ಮತ್ತು ಘಟನೆಗಳು ಬೌದ್ಧರ ಸಾಂಸ್ಕ್ರಿತಿಕ ಲೋಕದಲ್ಲಿ, ಮಹಿಳಾ ಮೀಸಲಾತಿ ಮತ್ತು ಚಿಂತನೆಗೆ ಸಂಬಂಧಿಸಿದಂತೆ ನಿದರ್ಶನಗಳು ಕಾಣಸಿಗುತ್ತವೆ.

ಮೀಸಲಾತಿಯ ಕಾರ್ಯ ಯಾವುದೇ ಸಮಾಜ ಇಲ್ಲವೆ ಜನಾಂಗದಲ್ಲಿ ಎಲ್ಲ ಅವಕಾಶಗಳಿಂದ ವಂಚಿತನಾದ ವ್ಯಕ್ತಿಗೆ ಅವಕಾಶವನ್ನು ಕಲ್ಪಿಸಿ ಕೊಡಬೇಕೆಂದ ಸದುದ್ದೇಶ ಇರಬೇಕೇ ಹೊರತು ಜಾತಿಗೆ ಸೀಮೀತವಾಗಬಾರದು.

ಡಾ.ಬಾಬಾ ಸಾಹೇಬ ಅಂಬೇಡ್ಕರ್ ಅವರ ಆಲೋಚನೆ ಕೂಡಾ ಹೀಗಿದೆ. ಮಹಿಳೆ ಅಕ್ಷರಲೋಕ ಪ್ರವೇಶ ಮಾಡಿದರೆ ಅವಳು ತೃತೀಯ ಜಗತ್ತಿನಲ್ಲಿ ನಡೆಯುವ ಸಮಾಚಾರ ತಿಳಿದುಕೊಂಡು. ಮುಂದುವರೆದರೆ ಪುರುಷನ ಹಿಡಿತದಿಂದ ದೂರಹೋಗಿ ಸ್ವಚ್ಛಂದವಾಗಿ ಹಾರಾಡುವುದು ಕಲಿತುಕೊಂಡು, ಸ್ವಂತ ವಿಚಾರ ಮಾಡುವುದನ್ನು ಕಲಿಯುತ್ತಾಳೆ. ಮತ್ತು ತನ್ನ ವ್ಯಕ್ತಿತ್ವವನ್ನು ತಾನೇ ರೂಪಿಸಿಕೊಂಡು ಸಬಲಳಾಗುತ್ತಾಳೆ.  ಅಂಬೇಡ್ಕರ್‌ರವರು ಮಹಿಳೆ ಎಂದರೆ ಹೊರತು ಅಲ್ಲಿ ದಲಿತ ಮಹಿಳೆ ಎಂದು ಉಪಯೋಗಿಸಲಿಲ್ಲ. ಅಲ್ಲವೇ..?  ಇನ್ನಾದರೂ ಬದಲಾಗೋಣವೇ..? ಮಹಿಳೆಯರೆಲ್ಲ ಒಂದೇ ಒಗ್ಗಟ್ಟಾಗೋಣವೇ

ಶೋಭಾ.ಹೆಚ್.ಜಿ

ಸಂಪಾದಕಿ-ಪ್ರಕಾಶಕಿ

ಪತ್ರಕರ್ತೆ ಶ್ರೀಮತಿ ಇಂದು ರಮೇಶ್(ಮಾಧ್ಯಮ ಕ್ಷೇತ್ರ):
೮ ಮಾರ್ಚ -೨೦೧೫
ಮಹಿಳಾ ಜಾತಿಯನ್ನೇ ದಲಿತವೆಂದು ನೋಡುವ ಪುರುಷ ವರ್ಗ :  ಮಹಿಳೆಯರಲ್ಲಿ  ಮತ್ತೇ ದಲಿತ ಜಾತಿಯೆಲ್ಲಿ?
ಅಂತರರಾಷ್ಟ್ರೀಯ ಮಹಿಳಾ ದಿನಾಚರಣೆಯ ಪ್ರಯುಕ್ತ